Mau Mau-bevægelsen
Mau Mau-bevægelsen, britisk betegnelse for den guerillabevægelse i det koloniale Kenya, der blev organiseret i 1947 af kikuyubefolkningen, som selv kaldte den The Land and Freedom Army. Kikuyuerne, der var kendt for at være militante og selvbevidste, organiserede bevægelsen med henblik på at generobre de landområder, der var blevet overtaget af de europæiske nybyggere. Ud over at kæmpe mod europæerne kom kikuyuerne også i indbyrdes konflikt, og mange blev ofre for den interne konflikt mellem tilhængerne og dem, der modsatte sig hvervning til bevægelsen. I alt blev ca. 100 europæere og 13.000 kikuyuer dræbt. Kampene nåede deres højdepunkt i 1952, da de koloniale myndigheder erklærede kolonien i undtagelsestilstand og arresterede Jomo Kenyatta og andre kikuyuledere. Briterne holdt ca. 80.000 kikuyuer i såkaldte genopdragelseslejre, og i 1956 var en stor del af bevægelsen nedkæmpet. Resultatet af konflikten blev, at briterne indså behovet for reformer i Kenya, og i 1957 blev de første afrikanere valgt til den lovgivende forsamling. Kenyatta blev dog først løsladt i 1961.